
E L Ő T E R J E S Z T É S

Sülysáp Város Önkormányzata Képviselő-testületének

2016. október 20-án tartandó munkaterv szerinti ülésére

15. napirendhez

Tárgy:
Elővásárlási jog gyakorlása a Sülysáp, Malom u. 10. szám alatti ingatlan vonatkozásában
Tisztelt Képviselő-testület!

A Sülysáp, Malom u. 10. szám (3845 hrsz.) alatti ingatlan 91/354 tulajdonrésze 1990-ben került bejegyzésre Önkormányzatunk tulajdonába, a fennmaradó 263/354 ingatlanhányadon három magánszemély osztozott. Közülük kettő néhány éve elhunyt, és örökrészük – az ingatlan 176/354 része, tehát kb. az ½-e – örökös hiányában a Magyar Államra szállt. Az ingatlan fennmaradó 91/354 része önkormányzatunk tulajdona, 87/354 rész pedig egy további magánszemélyé, akinek személyéről és hollétéről a hiányos adatok miatt nem tudunk semmit.
Mint talán emlékezetes, az állami vagyonról szóló 2007. évi CVI. törvény 36. § (1) c) pontja alapján ezt követően többször kérelmeztük a Magyar Nemzeti Vagyonkezelő ZRt.-nél az állami tulajdoni hányad ingyenes önkormányzati tulajdonba adását, míg végül az évekig húzódó eljárásnak sajnálatos módon a Kormány azon tavalyi döntése vetett véget, miszerint az állami ingatlanrészt árverésre kívánják bocsátani.
Az ügy aktuális fejleménye az – amint arról az MNV ZRt. a mellékelt levélben értesített –, hogy az árverés eredményesen lezajlott, az állami tulajdonrészre vonatkozó nyertes vételi ajánlat 2.392.000 Ft. 
Mint tulajdonostársnak, önkormányzatunknak ugyanezen az áron elővásárlási joga van a tulajdonrészre, amivel javasolok élni, hiszen az ingatlant évek óta kizárólag önkormányzatunk gondozza, így jó esélyünk van a még függőben levő 87/354 tulajdoni hányad elbirtoklására, és ezzel a teljes ingatlan megszerzésére.

Ez a költség – tekintettel a telek jó fekvésére – még annak tükrében is kedvező, hogy a rajta álló épület bontása is minket fog terhelni.

Az elővásárlási jogot az MNV ZRt.-hez címzett, az érvényes vételi ajánlatot – a mellékletben részletezett feltételek szerint – magáévá tevő és az e-árverés felhasználási szabályzatában előírt feltételek elfogadásával tett nyilatkozattal lehet gyakorolni.
Kérem az előterjesztés megtárgyalását és döntésük meghozatalát. 
…/2016. (X. 20.) ÖKT határozati javaslat

Sülysáp Város Önkormányzatának Képviselő-testülete 
1./ kijelenti, hogy a Polgári Törvénykönyvről szóló 2013. évi V. törvény 5:81. § (1) bekezdése alapján gyakorolni kívánja a Sülysáp Város Önkormányzatát megillető elővásárlási jogot a Magyar Államnak a Sülysáp belterület, 3845 hrsz.-ú, természetben a 2241 Sülysáp, Malom utca 10. szám alatt található, „kivett lakóház, udvar" megnevezésű ingatlanban levő 176/354 arányú tulajdonrészére;

2./ nyilatkozik, hogy az elektronikus árverésen elért legmagasabb, 2.392.000,- Ft összegű érvényes vételi ajánlatot magáévá teszi, és vállalja, hogy az árverési biztosítéknak megfelelő 598.000,- Ft összeget első vételárrészletként a szerződéskötéssel egyidejűleg, egy összegben, a fennmaradó 1.794.000,- Ft vételárrészt pedig legkésőbb a szerződés megkötését követő 30 napon belül, szintén egy összegben átutalással megfizeti az MNV ZRt. Magyar Államkincstárnál vezetett 10032000-01457522 számú számlájára;

3./ nyilatkozik, hogy az e-árverés felhasználási szabályzatában előírt feltételeket elfogadja;
4./ az adásvétel finanszírozását a költségvetés általános tartalék kerete terhére biztosítja,

5./ felkéri és felhatalmazza a polgármestert a szükséges intézkedések megtételére.

Határidő: azonnal
Felelős: polgármester
Sülysáp, 2016. október 13.

Horinka László s.k.

